KIRJALLINEN KYSYMYS P-0326/02 esittäjä(t): Emilia Müller (PPE-DE) komissiolle. Hormonit ja antibiootit lihassa.



Virallinen lehti nro 052 E , 06/03/2003 s. 0003 - 0004



KIRJALLINEN KYSYMYS P-0326/02 esittäjä(t): Emilia Müller (PPE-DE) komissiolle (5. helmikuuta 2002) Aihe: Hormonit ja antibiootit lihassa Euroopan yhteisö kielsi vuonna 1988 hormonien käytön kasvunedistäjinä karjankasvatuksessa. Kielto koski 17-estradiolia, testosteronia, progesteronia, tseranolia, trenboloniasetaattia ja melengestroliasetaattia, ja sitä sovelletaan erotuksetta sekä yhteisössä että tuontiin kolmansista maista. Tiettyjen antibioottien käyttö karjankasvatuksen tehostamiseen on kielletty EU:ssa. Mitä vaikutuksia WTO:n äskettäisillä neuvotteluilla on hormoneilla tai antibiooteilla käsitellyn lihan tuontiin? Kuka vastaa EU:ssa voimassa olevan kiellon ja kolmansia maita koskevan tuontikiellon noudattamisen valvonnasta? Mitä mahdollisuuksia komissiolla on valvoa tätä asiaa? David Byrnen komission puolesta antama vastaus (4. huhtikuuta 2002) Äskettäisessä Maailman kauppajärjestön ministerikokouksessa, joka käynnisti uuden neuvottelukierroksen, ei otettu esille terveys- ja kasvinsuojelutoimia koskevaa sopimusta. Tulevilla keskusteluilla ei siksi ole vaikutuksia yhteisön asettamaan tuontikieltoon, joka koskee hormoneilla kasvatetuista eläimistä saatua naudanlihaa. Valvontatoimien täytäntöönpano kuuluu jäsenvaltioiden vastuualaan. Tuontia valvotaan rajatarkastusasemilla satunnaisotantaa käyttäen. Neuvoston direktiivissä 96/23/EY(1) säädetään, että eläinperäisten tuotteiden on täytettävä enimmäisjäämiä ja kiellettyjä aineita koskevat yhteisön vaatimukset. Direktiivin mukaan sekä jäsenvaltioiden että kolmansien maiden, jotka vievät tuotteita yhteisöön, on tutkittava eläinperäiset tuotteet jäämien varalta. Jäsenvaltioiden ja kolmansien maiden on toimitettava komissiolle vuosittain asiaa koskeva valvontasuunnitelma. Lisäksi kolmansien maiden on täytettävä asianmukaiset lainsäädäntöä, täytäntöönpanoa ja soveltamista koskevat yhteisön vaatimukset. Kolmannen maan katsotaan noudattavan direktiiviä 96/23/EY vain, jos tarjottuja takeita voidaan pitää riittävinä. Komissio aikoo sisällyttää rehujen lisäainejäämät direktiivin 96/23/EY soveltamisalaan. Tämä mahdollistaa rehujen lisäaineiden käyttöä koskevan valvonnan ja vastaavien valvontasuunnitelmien laatimisen. Useimpia kasvunedistäjinä käytettäviä antibiootteja ei saa käyttää yhteisössä rehun lisäaineina mikrobilääkeresistenssivaaran takia. Keskusteluja käydään parhaillaan ehdotuksesta, jolla kiellettäisiin kaikkien kasvunedistäjinä käytettävien antibioottien käyttö rehussa. Vaatimusten noudattamista koskevien erityistarkastusten tekeminen on hankalaa, koska antibioottijäämien toteaminen lihassa tai muissa eläinperäisissä tuotteissa ei ole ratkaiseva todiste antibioottien käytöstä kasvunedistäjinä. Mikrobilääkkeille vastustuskykyisten bakteereiden esiintyminen tuotantoeläimissä ei myöskään välttämättä tarkoita sitä, että rehussa olisi käytetty kiellettyjä lisäaineita. Komission yksiköt laativat parhaillaan asiaa koskevaa ehdotusta neuvostolle ja Euroopan parlamentille. Ehdotus mainitaan elintarvikkeiden turvallisuutta(2) koskevassa valkoisessa kirjassa, ja sen tavoitteena on virallisen valvonnan yhdenmukaistaminen. Ehdotuksessa ratkaistaan tuontitarkastuksiin liittyvät ongelmat niin, että ehdot, jotka kolmansien maiden on täytettävä eläinperäisten tuotteiden tuomiseksi yhteisöön, ulotetaan koskemaan myös vastaavia ruokintavaatimuksia. Kolmansista maista peräisin olevia eläinperäisiä tuotteita koskevat tuontitarkastukset tehdään rajatarkastusasemilla, joiden kautta tuotteet tulevat ensimmäistä kertaa yhteisöön. Neuvoston direktiivissä 97/78/EY(3) säädetään tarkastusten yhdenmukaistamisesta ja asianmukaisista menettelyistä sekä määritellään tuotteille tehtävä asiakirjojen tarkastus, tunnistustarkastus ja fyysinen tarkastus. Säännökset velvoittavat jäsenvaltioita tekemään kansallisen lainsäädännön mukaisesti laboratoriotutkimuksia kaikista eläinperäisistä tuotteista, joille tehdään rajatarkastusasemilla rutiinitarkastus tai muu tarkastus, joka perustuu epäilykseen tuotteen sääntöjenvastaisuudesta. Komission elintarvike- ja eläinlääkintävirasto tekee säännöllisin väliajoin tarkastuskäyntejä jäsenvaltioiden kaikkiin rajatarkastusasemiin sen toteamiseksi, ovatko niiden laitteisto, henkilökunta ja menettelyt EU:n standardien mukaiset. Tarkastuskäynnit koskevat myös rajatarkastusasemien puolesta tehtäviä laboratoriotarkastuksia. (1) Neuvoston direktiivi 96/23/EY, annettu 29 päivänä huhtikuuta 1996, elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja91/664/ETY kumoamisesta, EYVL L 125, 23.5.1996, s. 1032. (2) KOM(1999) lopullinen. (3) Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista, EYVL L 24, 30.1.1998, s. 9.